Document ID: 32004D0391

Απόφαση της Επιτροπής
της 23ης Απριλίου 2004
για τις συμβουλευτικές ομάδες επί θεμάτων κοινής γεωργικής πολιτικής
(2004/391/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1) Η Επιτροπή οφείλει να ζητεί τη γνώμη των κοινωνικοοικονομικών κατηγοριών και των καταναλωτών επί των θεμάτων που ανακύπτουν από τη λειτουργία των διαφόρων κοινών οργανώσεων αγοράς και άλλων τομέων που καλύπτει η κοινή γεωργική πολιτική όπως και η πολιτική αγροτικής ανάπτυξης.
(2) Όλοι οι άμεσα ενδιαφερόμενοι από την λειτουργία των κοινών οργανώσεων αγοράς οικονομικοί τομείς, οι οποίοι επηρεάζονται από τις αποφάσεις γεωργικής πολιτικής, καθώς και οι καταναλωτές, πρέπει να έχουν την ευκαιρία να συμμετέχουν στη σύνταξη των γνωμών που ζητούνται από την Επιτροπή.
(3) Οι ενδιαφερόμενες κοινωνικοοικονομικές ενώσεις και ομάδες καταναλωτών των κρατών μελών έχουν συστήσει οργανώσεις, σε κοινοτικό επίπεδο, οι οποίες έτσι είναι σε θέση να αντιπροσωπεύουν τους ενδιαφερόμενους κύκλους σε όλα τα κράτη μέλη.
(4) Από το 1962 υπάρχει μια συμβουλευτική διάρθρωση ασχολούμενη με γεωργικής φύσεως ζητήματα. Μετά τη μεταρρύθμιση της κοινής γεωργικής πολιτικής το 1999 και το 2003, και λαμβανομένης υπόψη της διεύρυνσης της Ευρωπαϊκής Ένωσης το 2004, είναι αναγκαία η επανεξέταση της δομής αυτής. Θα πρέπει συνεπώς να καταργηθεί, και να αντικατασταθεί με νέα απόφαση, η απόφαση 98/235/EΚ της Επιτροπής της 11ης Μαρτίου 1998 για τη λειτουργία συμβουλευτικών επιτροπών στον τομέα της κοινής γεωργικής πολιτικής(1).
(5) Για να αποφεύγεται η σύγχυση με τους όρους που χρησιμοποιούνται, σχετικά με τις συμβουλευτικές επιτροπές, στην απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(2), είναι σκόπιμο να μην χρησιμοποιείται ο όρος "επιτροπές" για τον προσδιορισμό των οργάνων που ιδρύονται με την παρούσα απόφαση,
ΑΠΟΦΑΣΙΖΕΙ:
Άρθρο 1
1. Ιδρύονται και λειτουργούν υπό την αιγίδα της Επιτροπής οι εξής ομάδες:
α) οι απαριθμούμενες στο παράρτημα Ι συμβουλευτικές ομάδες·
β) οι προβλεπόμενες από το άρθρο 4 παράγραφος 1 ομάδες εργασίας.
2. Η Επιτροπή δύναται να συμβουλεύεται τις ομάδες αυτές επί όλων των θεμάτων των σχετικών με την κοινή γεωργική πολιτική και με την πολιτική αγροτικής ανάπτυξης και την εφαρμογή της, και ιδιαίτερα για τα θέματα κοινών οργανώσεων αγοράς και τα μέτρα που η Επιτροπή καλείται να λαμβάνει στο πλαίσιο αυτό.
Άρθρο 2
1. Οι προβλεπόμενες από το άρθρο 1 ομάδες εκπροσωπούν τις κατωτέρω ομάδες κοινωνικοοικονομικών ενδιαφερόντων, υπό τους προβλεπόμενους στο άρθρο 3 όρους:
- παραγωγοί και συνεταιρισμοί του γεωργικού τομέα,
- γεωργικές βιομηχανίες και βιομηχανίες προϊόντων διατροφής,
- εμπόριο γεωργικών προϊόντων και προϊόντων διατροφής,
- εργαζόμενοι στις γεωργικές εκμεταλλεύσεις και στη βιομηχανία ειδών διατροφής, καταναλωτές και περιβαλλοντικοί κύκλοι.
Σε συγκεκριμένες περιπτώσεις, μπορούν να εκπροσωπούνται και άλλες ομάδες ενδιαφερόντων.
2. Η σύνθεση των συμβουλευτικών ομάδων, από την άποψη του αριθμού των εδρών που κατανέμονται σε καθεμιά από τις ομάδες κοινωνικοοικονομικών ενδιαφερόντων, παρατίθεται στο παράρτημα ΙΙ.
Άρθρο 3
1. Η Επιτροπή καλεί τις κοινωνικοοικονομικές οργανώσεις που έχουν συσταθεί σε κοινοτικό επίπεδο και είναι εγγεγραμμένες στο μητρώο ομάδων ενδιαφερόντων της Επιτροπής (στο εξής αναφερόμενες ως "οι κοινωνικοοικονομικές οργανώσεις") να διορίζουν εμπειρογνώμονες. Οι κοινωνικοοικονομικές οργανώσεις πρέπει να είναι οι πλέον αντιπροσωπευτικές των κύκλων ενδιαφερομένων που εξειδικεύονται στο άρθρο 2 παράγραφος 1, συμπεριλαμβανομένων των κοινωνικών εταίρων, οι δε δραστηριότητές τους πρέπει να είναι συναφείς με την κοινή γεωργική πολιτική και την αγροτική ανάπτυξη.
2. Κατά τον διορισμό των εμπειρογνωμόνων, οι κοινωνικοοικονομικές οργανώσεις μεριμνούν για να εξασφαλίζουν ότι τα διάφορα ενδιάφεροντα του τομέα τους όντως αντιπροσωπεύονται.
3. Η Επιτροπή δύναται να απορρίπτει τον διοριζόμενο από την κοινωνικοοικονομική οργάνωση εμπειρογνώμονα, όταν ο διορισμός αυτός δεν φαίνεται ενδεδειγμένος, ιδίως στις περιπτώσεις σύγκρουσης συμφερόντων. Σε τέτοια περίπτωση, η Επιτροπή ενημερώνει αμέσως την κοινωνικοοικονομική οργάνωση, η οποία συνεπώς διορίζει άλλον εμπειρογνώμονα.
Άρθρο 4
1. Μετά από αίτηση συμβουλευτικής ομάδας, και σε συμφωνία με την Επιτροπή, μπορούν να συσταθούν μια ή περισσότερες ομάδες εργασίας για την εξέταση ειδικών ζητημάτων. Οι ομάδες αυτές απαρτίζονται από εμπειρογνώμονες του ειδικού τομέα, διοριζόμενους από τις κοινωνικοοικονομικές οργανώσεις. Εφαρμόζονται εν προκειμένω οι διατάξεις του άρθρου 3 παράγραφος 3.
2. Όταν κρίνεται σκόπιμο, η Επιτροπή διορίζει εμπειρογνώμονες, τους οποίες καλεί να παρευρεθούν στις συνεδριάσεις των ομάδων εργασίας που αναφέρονται στην παράγραφο 1.
3. Η Επιτροπή προεδρεύει στις συνεδριάσεις των ομάδων εργασίας της ανωτέρω παραγράφου 1.
Άρθρο 5
1. Μετά από διαβούλευση με την Επιτροπή, κάθε συμβουλευτική ομάδα εκλέγει στην πρώτη μετά την ημερομηνία της εφαρμογής της παρούσας απόφασης συνεδρίασή της και κατά την πρώτη συνεδρίασή της μετά την περίοδο των δύο ετών που προβλέπεται στην παράγραφο 3, πρόεδρο μεταξύ των εμπειρογνωμόνων της, ως εξής:
α) στην περίπτωση της πρώτης ψηφοφορίας, με πλειοψηφία των δύο τρίτων των παρόντων εμπειρογνωμόνων·
β) στην περίπτωση των επομένων ψηφοφοριών, με την απλή πλειοψηφία των παρόντων εμπειρογνωμόνων· σε περίπτωση ισοψηφίας, η Επιτροπή αναλαμβάνει προσωρινά την άσκηση της προεδρίας.
2. Κάθε συμβουλευτική ομάδα εκλέγει στην πρώτη συνεδρίασή της δύο αντιπροέδρους, σύμφωνα με την προβλεπόμενη στην παράγραφο 1 διαδικασία. Οι αντιπρόεδροι επιλέγονται μεταξύ των αντιπροσώπων άλλων κοινωνικοοικονομικών τομέων από αυτόν στον οποίο ανήκει ο πρόεδρος, με την επιφύλαξη παρεκκλίσεων προβλεπομένων από την Επιτροπή.
3. Ο πρόεδρος και οι δύο αντιπρόεδροι είναι διετούς ανανεώσιμης θητείας. Ο πρόεδρος δεν υπηρετεί περισσότερες από δυο συνεχόμενες θητείες.
4. Κατά την επιλογή του νέου προέδρου, η ομάδα βεβαιώνεται ότι αυτός(-ή) δεν προέρχεται από τον ίδιο κοινωνικοοικονομικό τομέα με αυτόν του (της) προκατόχου του (της).
5. Ο πρόεδρος επιφορτίζεται με την καταγραφή, υπό μορφή εκθέσεως, μιας ακριβούς περιλήψεως των πρακτικών των συνεδριάσεων.
Η Επιτροπή δύναται να τροποποιήσει το σχέδιο εκθέσεως του προέδρου πριν τη διανομή του προς έγκριση από την ομάδα.
Άρθρο 6
1. Στις συνεδριάσεις των ομάδων που απαριθμούνται στο παράρτημα Ι συμμετέχουν μόνον οι εμπειρογνώμονες που έχουν διοριστεί από τις κοινωνικοοικονομικές οργανώσεις σύμφωνα με το άρθρο 3, εντός των ορίων των εδρών που έχουν ορισθεί για κάθε οργάνωση, όπως εκτίθεται στο παράρτημα ΙΙ. Οι αντιπρόσωποι της Επιτροπής και τα πρόσωπα που έχουν κληθεί σύμφωνα με τις παραγράφους 3, 4 και 5 του παρόντος άρθρου, δύνανται επίσης να παρίστανται. Εξυπακούεται η συμμετοχή του προέδρου και των δυο αντιπροέδρων στις συνεδριάσεις.
2. Οι κοινωνικοοικονομικές οργανώσεις ειδοποιούν την Επιτροπή σχετικά με τον από πλευράς τους διορισμό εμπειρογνωμόνων τρεις τουλάχιστον εργάσιμες ημέρες πριν τη συνεδρίαση.
3. Μετά από αίτημα οργάνωσης στην οποία έχει κατανεμηθεί μια ή περισσότερες έδρες σε ομάδα, ο πρόεδρος της ομάδας δύναται, σε συμφωνία με την Επιτροπή, να καλέσει τον γενικό γραμματέα της οργάνωσης αυτής να παραστεί στις συνεδριάσεις ως παρατηρητής.
Ωστόσο, στην περίπτωση που κωλύεται να παραστεί ο γενικός γραμματέας μιας οργάνωσης, δύναται να παραχωρήσει τη θέση του ως παρατηρητή σε άλλο πρόσωπο οριζόμενο από τον ίδιο.
4. Οι παρατηρητές δεν έχουν δικαίωμα προφορικής παρέμβασης στις συνεδριάσεις. Δυνατόν ωστόσο να κληθούν από τον πρόεδρο να λάβουν τον λόγο, σε συμφωνία με την Επιτροπή.
5. Μετά από αίτημα οργάνωσης στην οποία έχουν κατανεμηθεί μια ή περισσότερες έδρες, και όταν τα θέματα της ημερήσιας διάταξης είναι ιδιαίτερης τεχνικής φύσεως, ο πρόεδρος μιας ομάδας δύναται, σε συμφωνία με την Επιτροπή, να καλεί άλλους εμπειρογνώμονες, πέραν των οριζομένων στην παράγραφο 1, να συμμετάσχουν στις εργασίες της ομάδας.
Η Επιτροπή δύναται, με δική της πρωτοβουλία, να καλέσει οποιοδήποτε πρόσωπο με την κατάλληλη ειδίκευση σε κάποιο από τα θέματα της ημερήσιας διάταξης, να λάβει μέρος στις διασκέψεις της ομάδας επί του θέματος αυτού, ως εμπειρογνώμονας.
Οι εμπειρογνώμονες οι καλούμενοι σύμφωνα με την παράγραφο αυτή συμμετέχουν μόνο στη συζήτηση και στις διασκέψεις για το θέμα για το οποίο έχουν προσκληθεί.
6. Τα έξοδα ταξιδίου των εμπειρογνωμόνων στα πλαίσια των συνεδριάσεων των ομάδων επιστρέφονται από την Επιτροπή σύμφωνα με τους ισχύοντες κανόνες. Η Επιτροπή διατηρεί το δικαίωμα να παρεκκλίνει από τον κανόνα αυτό. Οι υπηρεσίες των εμπειρογνωμόνων και των παρατηρητών δεν παρέχονται επ' αμοιβή.
Άρθρο 7
1. Η Επιτροπή συγκαλεί τις ομάδες σε συνεδριάσεις, οι οποίες κατά κανόνα πραγματοποιούνται στα κεντρικά γραφεία της.
2. Η Επιτροπή εξασφαλίζει τη γραμματεία των ομάδων.
Άρθρο 8
Ο πρόεδρος, σε συνεργασία με την Επιτροπή, και μετά από διαβούλευση με τα άλλα αντιπροσωπευόμενα στην ομάδα ενδιαφέροντα, προσδιορίζει τα σημεία που θα συμπεριληφθούν στην ημερήσια διάταξη των συμβουλευτικών ομάδων 25 τουλάχιστον εργάσιμες ημέρες πριν την συνεδρίαση της συγκεκριμένης ομάδας. Η Επιτροπή αποστέλλει τις ημερήσιες διατάξεις στις κοινωνικοοικονομικές οργανώσεις, κατά γενικό κανόνα 20 εργάσιμες ημέρες πριν τη συνεδρίαση, κατά προτίμηση με ηλεκτρονική διαβίβαση.
Ο πρόεδρος κάθε ομάδας δύναται να προτείνει, με δική του πρωτοβουλία ή κατόπιν αιτήματος οποιασδήποτε από τις αντιπροσωπευόμενες ομάδες ενδιαφερόντων, να συμβουλευθεί η Επιτροπή την ομάδα του (της) για κάθε θέμα που εμπίπτει στην αρμοδιότητά της.
Άρθρο 9
Οι συμβουλευτικές ομάδες εξετάζουν τα θέματα για τα οποία η Επιτροπή έχει ζητήσει τη διατύπωση γνώμης. Η Επιτροπή, όταν ζητεί να της διατυπωθεί γνώμη, δύναται να τάσσει τη σχετική προθεσμία ενέργειας.
Οι συζητήσεις των συμβουλευτικών ομάδων δεν ακολουθούνται από ψηφοφορία. Εάν μια ομάδα καταλήξει σε ομοφωνία ως προς ορισμένη γνωμοδότηση, διατυπώνει τα κοινά συμπεράσματά της και τα επισυνάπτει στην περιληπτική έκθεση.
Η Επιτροπή κοινοποιεί τα αποτελέσματα των συζητήσεων της ομάδας στο Συμβούλιο, εφόσον το προτείνει η ομάδα.
Άρθρο 10
Τηρουμένου του άρθρου 287 της συνθήκης, στις περιπτώσεις που η Επιτροπή επισημαίνει ότι η γνώμη που ζητήθηκε ή το θέμα που εγέρθηκε θίγει ορισμένο ζήτημα εμπιστευτικής φύσεως, απαιτείται από τους συμμετέχοντες στις συνεδριάσεις να μην κοινολογήσουν πληροφοριακά στοιχεία που περιήλθαν σε γνώση τους μέσα από τις εργασίες της εν λόγω ομάδας.
Άρθρο 11
Η απόφαση 98/235/EΚ καταργείται.
Άρθρο 12
Η παρούσα απόφαση εφαρμόζεται από την 1η Μαΐου 2004.
Βρυξέλλες, 23 Απριλίου 2004.

Labels: 15
6